Közös érték, vigyázzunk rá!

Kincsesbányának nem csak a neve szép. Az ide ellátogató turisták, vendégek gyönyörködhetnek a természeti környezetben, a település kertvárosi jellegében.

Bár szűkösek a rendelkezésre álló anyagi eszközeink, mégis próbálunk mindent megtenni azért, hogy lakóhelyünk egyre szebb legyen.

Az utóbbi években felújításra került az óvoda, az iskola egy része, a művelődési ház, a régi súlyfürdő helyén modern közösségi és szolgáltató tér épült (IKSZT). A közterületeken lévő emlékhelyeink időről-időre megszépülnek, a lakóközösségek összefogással újítják fel az épületeket, parkosítanak, létesítenek pihenő- és játszóhelyeket.

A családi házak portái egyre szebbek, rendezettebbek. Közös akciók keretében lelkes önkéntesek megtisztítják a közterületeket az eldobott hulladékoktól. Köszönet érte.

Tudjuk, sok még a teendőnk. Például több modern és biztonságos játszótérre volna szükségünk. És arra, hogy a meglévőkre vigyázzunk, óvjuk az értelmetlen rongálások ellen.

Sajnos az utóbbi időben mintha megszaporodtak volna a károkozások. Néha nem is tudatosan teszik a rosszat. Gyermekeink kamaszodván erejüket próbálgatva, fitogtatva vezetik le indulataikat a játszótéri játékokon, az ereszcsatornákon, az ablaküvegeken, padokon. Máskor bulizás után széles jókedvükben ifjú titánok próbálják ki, mit bírnak a buszmegállók, a szemetesek vagy a drótkerítések, kertkapuk.

Gyakran megesik, hogy szemtanúi vagyunk az esetnek, de nem szólunk. „Jó okunk van rá” - mondjuk -, mert tartunk a sértő visszautasítástól, a durva szavaktól, esetleg a szülői nehezteléstől is.

Én mégis arra biztatnék mindenkit, ne hagyja szó nélkül. Azon kevesek, akik ezt az utóbbi időben megtették, s figyelmezették a rongálókat, eredménnyel jártak. Az elbeszélgetések során kiderült, hogy jó érzésű gyermekek és fiatalok élnek községünkben, akik nem tudatosan okoztak kárt a közösségnek. Vállalva a felelősséget, igyekeztek jóvátenni a hibát, s az elkövetkezendő időben támogatni fognak bennünket faluszépítő, értékőrző tevékenységünkben.

Kincsesbánya a miénk. Közös felelősségünk, hogy védjük értékeit, őrizzük szépségeit.

Kincsesbánya, 2013. szeptember 16.

Keszte Jánosné

tagintézmény-vezető